*****

ΚΑΝΟΝΙΣΜΟΣ (ΕΟΚ) αριθ. 1617/83 ΤΗΣ ΕΠΙΤΡΟΠΗΣ

της 15ης Ιουνίου 1983

που καθορίζει την περίοδο εμπορίας 1983/84 για τα κεράσια με σιρόπι και προβλέπει παρεκκλίσεις από ορισμένες διατάξεις του κανονισμού (ΕΟΚ) αριθ. 1530/78 σχετικά με το σύστημα ενίσχυσης για ορισμένα μεταποιημένα προϊόντα με βάση τα οπωροκηπευτικά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1088/83 (2), και ιδίως τα άρθρα 2α και 3γ,

Εκτιμώντας:

ότι το σύστημα ενίσχυσης της παραγωγής που προβλέπει το άρθρο 3α του κανονισμού (ΕΟΚ) αριθ. 516/77 καθιστά αναγκαίο τον καθορισμό των ελάχιστων τιμών που πρέπει να καταβάλλουν οι επιχειρήσεις μεταποίησης στους παραγωγούς· ότι με τις τιμές αυτές εξαφαλίζεται ότι οι παραγωγοί πληρώνονται ικανοποιητικά για τα νωπά προϊόντα τους· ότι οι ελάχιστες τιμές πρέπει να καθορίζονται βάσει των τιμών που ισχύουν στον τομέα των νωπών φρούτων·

ότι τα κεράσια με σιρόπι είναι επιλέξιμα για ενίσχυση παραγωγής· ότι ο κανονισμός (ΕΟΚ) αριθ. 1347/80 της Επιτροπής (3) προβλέπει ότι η περίοδος εμπορίας για τα κεράσια με σιρόπι αρχίζει στις 12 Μαΐου καθώς και για τα κεράσια με σκληρή σάρκα και για άλλα γλυκά κεράσια, και στις 20 Μαΐου για τα κεράσια Morello·

ότι οι τιμές που ισχύουν στον τομέα των νωπών φρούτων δεν καθορίστηκαν εγκαίρως, έτσι ώστε οι ελάχιστες τιμές να έχουν καθοριστεί πριν από την αρχή της περιόδου εμπορίας για τα κεράσια με σιρόπι· ότι είναι, συνεπώς, απαραίτητο να αναβληθεί η έναρξη της περιόδου εμπορίας·

ότι ο κανονισμός (ΕΟΚ) αριθ. 1530/78 της Επιτροπής της 30ής Ιουνίου 1978 περί καθορισμού λεπτομερειών εφαρμογής του καθεστώτος ενισχύσεως για ορισμένα μεταποιημένα προϊόντα με βάση τα οπωροκηπευτικά (4), όπως τροποποιήθηκε τελευταία από τον κανονισμό (ΕΟΚ) αριθ. 1614/83 (5), περιέχει διατάξεις σχετικά με τα κεράσια που έχουν σχέση με την αρχή της περιόδου εμπορίας· ότι αυτές οι διατάξεις πρέπει να προσαρμοστούν συνεπεία της αναβολής της έναρξης της περιόδου εμπορίας·

ότι καθυστερημένος καθορισμός των ελάχιστων τιμών για προϊόντα με βάση την τομάτα και για ροδάκινα με σιρόπι καθιστά, επίσης, απαραίτητη την παρέκκλιση από ορισμένα χρονικά όρια που θέτει ο κανονισμός (ΕΟΚ) αριθ. 1530/78·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η περίοδος εμπορίας 1983/84 για τα κεράσια με σιρόπι που υπάγονται στη διάκριση 20.06 Β του Κοινού Δασμολογίου αρχίζει στις 23 Μαΐου 1983 και τελειώνει στις 14 Μαΐου 1984.

Άρθρο 2

1. Κατά παρέκκλιση του πρώτου εδαφίου του άρθρου 1 παράγραφος 2 του κανονισμού (ΕΟΚ) αριθ. 1530/78, συνάπτονται συμβάσεις μεταποίησης για την περίοδο εμπορίας 1983/84:

α) για τις τομάτες:

- πριν από τις 30 Ιουνίου όσον αφορά τις τομάτες που πρόκειται να παραδοθούν στις βιομηχανίες κατά την περίοδο από την 1η Ιουλίου ως τις 15 Νοεμβρίου·

β) για τα ροδάκινα:

- πριν από τις 30 Ιουνίου στη Γαλλία, Ιταλία και Ελλάδα και πριν τις 11 Ιουλίου στα άλλα Κράτη μέλη, όσον αφορά τα ροδάκινα που πρόκειται να παραδοθούν στις βιομηχανίες κατά την περίοδο από την 1η Ιουλίου ως τις 15 Οκτωβρίου·

γ) για τα κεράσια:

- πριν από τις 22 Ιουνίου στη Γαλλία, Ιταλία και Ελλάδα και πριν τις 11 Ιουλίου στα άλλα Κράτη μέλη, όσον αφορά τα σκληρά κεράσια και άλλα γλυκά κεράσια που πρόκειται να παραδοθούν στις βιομηχανίες πριν τις 16 Σεπτεμβρίου 1983,

- πριν από τις 11 Ιουλίου για τα μαύρα κεράσια που πρόκειται να παραδοθούν στις βιομηχανίες πριν από τις 16 Σεπτεμβρίου 1983.

2. Κατά παρέκκλιση από το άρθρο 7 του κανονισμού (ΕΟΚ) αριθ. 1530/78 και για την περίοδο εμπορίας 1983/84:

- η ημερομηνία, σύμφωνα με το άρθρο 6 του κανονισμού (ΕΟΚ) αριθ. 1134/68 του Συμβουλίου (1), κατά την οποία η ενίσχυση στην παραγωγή κερασιών οφείλεται και πρέπει να καταβληθεί, θεωρείται ότι είναι η 23η Μαΐου 1983, και

- ο συντελεστής μετατροπής που πρέπει να εφαρμόζεται για την ελάχιστη τιμή των κερασιών, εκφραζόμενος σε ECU, είναι η αντιπροσωπευτική τιμή που ισχύει στις 23 Μαΐου 1983.

Άρθρο 3

Ο κανονισμός (ΕΟΚ) αριθ. 1347/80 καταργείται.

Άρθρο 4

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 15 Ιουνίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 5. 5. 1983, σ. 16.

(3) ΕΕ αριθ. L 135 της 31. 5. 1980, σ. 65.

(4) ΕΕ αριθ. L 179 της 1. 7. 1978, σ. 21.

(5) Βλέπε σ. 47 της παρούσας Επίσημης Εφημερίδας.

(1) ΕΕ αριθ. L 188 της 1. 8. 1968, σ. 1.